The Last Emperor

***The Last Emperor*** (títol orichinal en anglés, en aragonés ***O zaguer emperador***, estrenada en Aragón con o suyo títol traduciu enta lo castellano como ***El último emperador***)  ye una cinta de cine biografico epico dramatico historico coproducida por o cine italiano, lo cine britanico, lo cine francés y lo cine chinés estrenada l'anyo 1987, dirichida por Bernardo Bertolucci seguntes un guión adaptau por Mark Peploe y Bernardo Bertolucci (basau en *[[Wode qianban sheng]]*, l'autobiografía de Puyi publicada l'anyo 1960), con una banda sonora orichinal de Ryuichi Sakamoto, David Byrne y Cong Su, una dirección de fotografía de Vittorio Storaro, una producción cinmatografica de Jeremy Thomas, Franco Giovale y Joyce Herlihy ta las productoras Hemdale Film Corporation, Recorded Picture Company, Yanco Films, TAO Film y Acteurs Auteurs Associés y un elenco d'o cual en fan parte John Lone, Joan Chen, Peter O'Toole, Ying Ruocheng, Victor Wong, Dennis Dun, Ryuichi Sakamoto, Maggie Han, Ric Young, Vivian Wu, Cary-Hiroyuki Tagawa, Jade Go, Fumihiko Ikeda, Fan Guang, Lisa Lu, Basil Pao, Dong Liang y Henry O, entre d'atros actors.

En 1950, l'antigo emperador de China Puyi, que heba estau capturau por l'Exercito Royo mientres a invasión sovietica de Manchuria a la fin d'a Segunda Guerra Mundial, ye tresladau enta una garchola como presonero por crímens de guerra ta estar interrogau y reeducau, dimpués d'a fundación d'a Republica Popular Chinesa. Remera cuan en 1908 nomás teneba que dos anyos y lo levoron enta la Ciudat Prohibida a presencia d'a emperadriz Cixi ta estar o nuevo emperador dimpués d'a muerte de l'anterior. Pasó la suya vida zarrau en l'interior dà Ciudat Prohibida rodiau d'eunucos, sin saber mesmo que s'heba proclamau a Republica de China, dica que en 1919 nombroron a Reginald Johnston, un escocés, como lo suyo tutor. En recebir una educación occidental, prencipió a tener deseyos de marchar d'a Ciudat Prohibida, y Johnston el convence de que la millor manera ye casar-se, asinas que fa la suya voda y amás tien una consort. Prencipia a fer reformas en a Ciudat Prohibida, pero en 1924 a él mesmo el fan fuera. Prencipia una breu vida de diversions y cada vegada s'amana mas a l'Imperio Chaponés, que finalment el nombran dirichent de l'estau satelite que han creyau en Manchuria, Manchukuo. Os chaponeses el mantienen nomás que como fegura decorativa, sin garra poder real, que amás cada vegada ye una mica mas chicot, dica que lo Chapón pierde la guerra. Puyi pensaba entregar-se a los estausunidenses, pero anter de poder marchar i plegan paracayidistas de l'Exercito Royo. Agora Puyi ye reeducau, dica que en 1959 el consideran reeducau y el liberan, treballando como un simple chardinero dica la suya muerte en 1967.

*The Last Emperor* s'ambienta en os anyos 1900, 1910, 1920, 1930, 1940, 1950 y 1960 en Pequín, Tianjin, Changchun y Liaoning; y las suyas escenas se filmoron en Changchun (Jilin), Dalian (Liaoning) y Pequín en China y en Parma (provincia de Parma) en Italia, amás d'en os Beijing Studios en Pequín y los Cinecittà Studios y los Incir De Paolis Studios en Roma en Italia.

Se tracta d'una cinta que ha recibiu cuantismos premios y nominacions, en destacando nueu Premios Oscar en 1988 mientres a suya 60<sup>ena</sup> edición (Millor Cinta, Millor Director, Millor Guión Adaptau, Millor Disenyo de Producción, Millor Fotografía, Millor Disenyo de Vestuario, Millor Montache, Millor Banda Sonora Orichinal y Millor Soniu); tres Premios BAFTA (Millor Cinta, Millor Disenyo de Vestuario y Millor Maquillache y Peluquería) y atras ueito nominacions (Millor Director, Millor Actor Segundario, Millor Fotografía, Millor Montache, Millor Disenyo de Producción, Millor Banda Sonora, Millor Soniu y Millors Efectos Especials) en 1989 mientres a 42<sup>ena</sup> edición d'os Premios BAFTA; un Premio César a la Millor Cinta Forana y una nominación a lo Premio César a lo Millor Póster en 1988 mientres a 13<sup>ena</sup> edición d'os Premios César; nueu Premios David de Donatello en 1988 mientres a suya 33<sup>ena</sup> edición (Millor Cinta, Millor Director, Millor Productor, Millor Actor Segundario, Millor Guión, Millor Dirección de Fotografía, Millor Vestuario, Millor Montache y Millor Escenografo), amás d'una nominación a lo Premio David de Donatello a la Millor Actriz Segundaria; un Premio Especial d'o Churau en 1988 mientres a 1<sup>era</sup> edición d'os Premios d'o Cine Europeu; y cuatre Premios Globos d'Oro en 1988 mientres a suya 45<sup>ena</sup> edición (Millor Cinta Dramatica, Millor Director, Millor Guión y Millor Banda Sonora Orichinal), amás d'una nominación a lo Millor Actor Dramatico.

## Elenco

## Se veiga tamién
* Cine en 1987.
* Cintas de 1987.

## Referencias

## Vinclos externos

*  ''The Last Emperor'' en Internet Movie Database.
*  ''The Last Emperor'' en Rotten Tomatoes.
*  ''The Last Emperor'' en Metacritic.